94. schôdza NR SR - 8.deň - A. dopoludnia
Dátum: 2023-06-23
Poslanec: Kuriak, Milan (OĽANO)
Druh vystúpenia: Vystúpenie v rozprave

79. Ďakujem. (Reakcia navrhovateľky.) Tešíte sa? (Reakcia navrhovateľky.) Ja som sa už zľakol, že keď ste odišli, že asi preto, že ste sa báli môjho emočného prejavu. (Reakcia navrhovateľky.) Viem, ale je to iné, viete, keď sa môžem takto pozrieť do očí. Mám dve verzie, teraz rozmýšľam, lebo keď ste odišli, tak vravím, nebudem emočný, mám tu to pripravené už asi v piatom zošite (rečník zobral do rúk zošit, ukazujúc ho navrhovateľke), viete, čo si píšem od srdca veci, poznámky. A potom, keď už začnem, tak ten zošit mi je málo platný. Teraz rozmýšľam, lebo mám aj druhú verziu, ale buď emočnú, alebo vecnú.(Reakcia navrhovateľky.) Tak idem na vecnú, dobre. Počkajte... Od srdca vám ešte poviem niekedy. Tak idem, idem na tú druhú verziu, ktorú som si, pre ktorú som sa rozhodol dneska na poslednú chvíľu. Na začiatku sa iba opýtam, že ako vnímate inštitúciu Úrad na dohľad nad zdravotnou starostlivosťou ako odborníčka na zdravotníctvo, že aký máte názor na túto inštitúciu. (Reakcia navrhovateľky. Prerušenie vystúpenia predsedajúcim.) Blanár, Juraj, podpredseda NR SR 80. Pán poslanec, nebolo by dobré, keby ste diskutovali takto. Kuriak, Milan, poslanec NR SR 81. Veľmi zlú robotu robí? (Reakcia navrhovateľky.) Aha, tak zlú robotu. Veď dobre, tak to už vy viete, že akú zlú robotu. Povedali ste to ako odborníčka na zdravotníctvo. Dobre, už idem, už idem teda k veci. A preto som sa opýtal, lebo asi nie každému prišiel list, lebo ja osobne, ja som sa iba dozvedel z médií, mi vyskočil, neviem, či na Facebooku, alebo kde, že práve sa z toho Úradu pre dohľad nad zdravotnou starostlivosťou prišiel každému poslancovi list... Vám prišiel? (Reakcia navrhovateľky.) Tak, ale videli ste ho, alebo...? (Reakcia navrhovateľky.) Áno, ja len, ja len len preto, lebo dneska, dneska som si ešte overoval, že či náhodou iba mne sa stratil, potom mi ho asistent dohľadal, lebo ja som ho nevedel nájsť, ale tiež mu chvíľku trvalo, tak som ho poprosil, že nech mi ho prepošle, tak sa mi potvrdilo to, čo som zachytil v médiách, čo ma trošku šoklo, lebo ja sa snažím dosť tak precízne poštu kontrolovať, tak pani Renáta Blahová, predsedníčka Úradu pre dohľad nad zdravotnou starostlivosťou zaslala každému poslancovi list. (Ruch v sále.) No tu, tu pán kolega Peter Vons krúti, že nie, Monika Kavecká áno, ale skontrolujte si poštu, no aj keď ho, nejdem sa ja ponáhľať, lebo keď ho nestihnem, tak určite si dohľadáte, dáte si tú námahu, je dosť dlhý, tak asi, no a už som stratil tri minúty skoro, tak začnem tým listom. Vážená pani... (Ruch v sále.) Pán predsedajúci, vráťte mi čas, prosím vás. (Prerušenie vystúpenia predsedajúcim.) Blanár, Juraj, podpredseda NR SR 82. Páni poslanci, rešpektujte sa, prosím. Kuriak, Milan, poslanec NR SR 83. Tak, vráťte mi trošku času, ak... ak môžem poprosiť. Blanár, Juraj, podpredseda NR SR 84. Dám vám ho, pán poslanec, ale nech sa páči, pokračujte. A rešpektujte pána Kuriaka, ktorý teraz vystupuje a má záujem odprezentovať svoj prejav. Nech sa páči, pán poslanec Kuriak. Kuriak, Milan, poslanec NR SR 85. Ďakujem. Takže, vážená pani poslankyňa, vážený pán poslanec, Národná rada Slovenskej republiky 18. mája tohto roku posunula do druhého čítania návrh novely zákona č. 581/2024 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov. Návrh predložila... Pani Cigániková, vaše meno tu bude teraz, nie mnou spomenuté, ale ja citujem, čítam list, návrh pred... (Reakcia navrhovateľky.) Všetci nie. Návrh predložila poslankyňa SaS Jana Bittó Cigániková a podľa dôvodovej správy je jeho cieľom zmena právnej úpravy regulácie zisku zdravotných poisťovní na základe kritérií kvality, ktoré budú reflektovať najmä kľúčové priority štátnej zdravotnej politiky a budú stanovené tak, aby pokrývali najpálčivejšie problémy slovenského zdravotníctva o pacientov. Úrad pre dohľad nad zdravotnou starostlivosťou (ďalej len úrad) by mal v tejto súvislosti, by rád v tejto súvislosti upozornil na niekoľko skutočností, pre ktoré sa s týmto návrhom ako strážny pes, rovno... rovnovážne, finančnej stability výkonnosti a solidarity systému slovenského zdravotníctva nemôže stotožniť. Ako je vám známe, v decembri minulého roka sa podarilo parlamentu zregulovať zisky zdravotných poisťovní na maximálnu úroveň 1 % z predpísaného poistného v hrubej výške upraveného o vplyv prerozdeľovania poistného. Po dlhých rokoch, počas ktorých zdravotné poisťovne vytvárali a vyplácali stámiliónové zisky zo zdravotných odvodov a daní občanov bez akýchkoľvek zákonných obmedzení svojim súkromným akcionárom, to bol jednoznačne krok správnym smerom a úrad rozhodnutie vás, poslankýň a poslancov aj náležite ocenil. V tejto súvislosti stoja za pozornosť zistenia Úradu hodnoty za peniaze pri ministerstve financií (Útvar hodnoty za peniaze, pozn. red.), že možnosť vyplácania zisku akcionárom zdravotných poisťovní v povinnom systéme nenájdeme v žiadnej krajine Európskej únie okrem Slovenska a USA. Pani kolegyňa, okrem Slovenska a v USA. Európske zdravotné systémy sú skrátka zadlžené, založené na solidarite, širokej dostupnosti zdravotnej starostlivosti pre každého občana, a to bez rozdielu na jeho sociálny status. Kvalitná a dostupná zdravotná starostlivosť za rozumnú cenu je v Európskej únii zahrnutá pod preferovaný verejný záujem, v ktorom by honba za ziskami, v ktorom by honba za ziskami privátnych akcionárov zdravotných poisťovní spôsobila... pôsobila ako cudzorodý a deštruktívny prvok. Poslanecký návrh pani Jany Bittó Cigánikovej, ktorý umožňuje zdravotným poisťovniam zvýšiť si zisky o ďalšie jedno percento, približne 70 mil. eur z príjmov zo... za 7 mld. eur plánových za rok 2023. Po splnení tzv. kritérií kvality úrad v tomto kontexte považuje za mimoriadne kontroverzný, na čo upozorňoval už na prvom neúspešnom pokuse o zastropovanie ziskov v októbri 2021 v rámci riadneho legislatívneho procesu. Bolo by preto nanajvýš vhodné, keby sa stal predmetom kompletnej celospoločenskej diskusie o smerovaní slovenského zdravotníctva ako celku, ktoré sa nachádza v kríze, a svoju nespokojnosť s jeho fungovaním vyjadruje významná časť občanov. Sme tu pre občanov, pani Janka Bittó Cigániková. Občania si... sa sťažujú na nedostatok niektorých lekárov, zdravotných sestier, dlhé čakacie lehoty, čo ma narastajúce výdavky na zdravotnú starostlivosť mimo verejného zdravotného poistenia. Žiaľ, inkriminovaný návrh je poslaneckou iniciatívou, takže prechádza legislatívnym procesom bez riadneho pripomienkového konania, čo vzhľadom na jeho závažnosť úrad nepokladá za správne. To je napokon aj dôvod, pre ktorý sme pri komunikovaní našich výhrad zvolili formu otvoreného listu každej poslankyni a poslancovi Národnej rady s nádejou, že Národná rada Slovenskej republiky zostane verná svojmu rozhodnutiu z decembra minulého roka a nevykročí späť do časov nekontrolovateľných ziskov zdravotných poisťovní, ktoré už mali byť pre... no, mám to malým... pre... prekonané. Vážená pani poslankyňa, vážený pán poslanec, uvoľnenie regulácie ziskov zdravotných poisťovní neposunie naše zdravotníctvo ani o krok dopredu k lepšej spokojnosti občanov. Neurobí ho ani kvalitnejším, ani dostupnejším, ani ekonomicky udržateľným. Ak sa takýto návrh schváli, bude to len drahé ústretové gesto voči akcionárom súkromných zdravotných poisťovní. Opakujem, pani Janka Bittó Cigániková a pre poslancov SaS-ky, lebo verím tomu, že už nikto v tomto pléne nezahlasuje, ako to bolo v prvom čítaní, že iba skupinka v SaS a možno pán jeden zástupca Progresívneho Slovenska. Ale ak. ak zahlasuje inak, tak sa vopred ospravedlňujem. Takže zopakujem. Ak sa takýto návrh zákona schváli, bude to len druhé ústretové... drahé ústretové gesto voči akcionárom súkromných zdravotných poisťovní, ktoré sa takto dostanú k ďalším desiatkam miliónov eur z verejného zdravotného poistenia. Samozrejme, pani Janka Bittó Cigániková (rečník sa obrátil k navrhovateľke), na úkor chorých, slabých, zomierajúcich ľudí, čo tu bolo už neraz spomenuté. Nič na tom, to som doplnil, hej, to nie je v liste. Nič na tom nezmenia ani tzv. kritériá kvality, ktoré sú poisťovne povinné plniť zo zákona tak či tak. Slovenské zdravotníctvo namiesto generovania ziskov v zdravotných poisťovniach potrebuje viac transparentnosti, viac kvalifikovanej regulácie zo strany štátu, férové úhradové mechanizmy medzi zdravotnými poisťovňami a poskytovateľmi zdravotnej starostlivosti. Ale v prvom rade sa stredom jeho záujmu musí stať kto, pani Janka Bittó Cigániková? (Rečník sa obrátil k navrhovateľke.) Kto má byť stredom záujmu? Zodpoviete vo faktickej, ale potom ešte možno v rozprave. Takže ja odpoviem za vás, má byť stredom záujmu pacient, nie penťák, nie nejaký finančník, nie nejaký podnikateľ, ktorý natrčí dlane a čaká od štátu, že pár miliónikov sa mu len tak zosype bez práce. Viete, ako starí ľudia hovorili, a platí to aj teraz, ja to aj mojim deťom hovorím, bez práce nie sú koláče. Súčasťou tohto zápasu za kvalitnejšie zdravotníctvo pre všetkých občanov Slovenska musí byť aj výrazne okresanie vplyvu záujmových skupín, ktoré ťažia z verejného zdravotné... zdravotníctva nezaslúženú rentu a sú brzdou žiaducich zmien. Vážená pani poslankyňa, vážený pán poslanec, veríme že naše argumenty a pripomienky zhrniete do svojich úvah pri ďalšom rozhodovaní. Ešte ten čas... (Rečník sa obrátil k predsedajúcemu. Prerušenie vystúpenia predsedajúcim.) Blanár, Juraj, podpredseda NR SR 86. Nech sa páči, nech sa páči, dočítajte, ešte vám nechám. Kuriak, Milan, poslanec NR SR 87. Ďakujem, lebo ma trošku zdržali. Skoro by som to aj stihol, keby... Vážená pani poslankyňa, vážený pán poslanec, veríme, že naše argumenty a pripomienky zahrniete do svojich úvah pri ďalšom rozhodovaní o osude poslaneckého návrhu novely zákona č. 581/2004 Z. z. o zdravotných poisťovaniach (parlamentná tlač 1649). Je tam ešte spomenutá príloha, takže ja chcem spomenúť, zo SME RODINA tu už nie je asi nikto. Á, je tu jedna pani poslankyňa, tak ja chcem odovzdať prosbu. Prosím vás, nezahlasujte za tento návrh zákona, lebo ja väčšinu v poslaneckom klube SME RODINA, ale aj viacerí tohto pléna vás považujeme za príčetných ľudí, za normálnych. A dúfam, že nebudete súčasťou, že nebudete súčasťou takéhoto podvodu na úkor zdravia chorých, slabých a zomierajúcich ľudí. Ja možno, tuto, pán Benčík, vy vždy tak dobre sedíte oproti, ja sa vám chcem pozrieť do očí... (Prerušenie vystúpenia predsedajúcim.) Blanár, Juraj, podpredseda NR SR 88. Pán poslanec. Kuriak, Milan, poslanec NR SR 89. Iba už túto vetu. Ja vás chcem poprosiť, vy ste sa niekde vyjadrili, že nebudete ďalej kandidovať. Ja som vás úplne inak vnímal pred mandátom poslanca zo SaS. Urobte aspoň teraz, veď nemáte čo stratiť. (Prerušenie vystúpenia predsedajúci.) Blanár, Juraj, podpredseda NR SR 90. Ďakujem, pán poslanec. Kuriak, Milan, poslanec NR SR 91. Buchnite päsťou po stole a prosím vás, nezahlasujte, napravte si remo... renomé, čo ste tu za tie tri a pol roka zahlasovali, lebo ja, ja naozaj, ja z úcty ku šedinám, ja si vás veľmi vážim. Ja som vás vnímal ako veľmi dobrého, čestného, spravodlivého človeka. (Prerušenie vystúpenia predsedajúcim.) Blanár, Juraj, podpredseda NR SR 92. Pán poslanec. Kuriak, Milan, poslanec NR SR 93. Ja verím tomu, že vy budete aspoň jediný zo strany SaS, nemáte čo stratiť, prosím vás urobte to gesto, nezahlasujte za to, nepodporte... (Prerušenie vystúpenia predsedajúcim.)